Principbeslutninger 
Bispebjerg-Brønshøj Provstiudvalg 2025 - 2029 (opdateret 30/9-27)
Formål
Principbeslutningerne er et supplement til Provstiudvalgets forretningsorden. 
”PIXI - Information om Bispebjerg-Brønshøj Provstiudvalg (PU) og regler og rammer for samarbejdet med Provstiets Menighedsråd” er et supplement til Principbeslutningerne.
Principbeslutningerne er vejledende pejlemærker for PU’s arbejde og skal anvendes med respekt for det enkelte sogns lokale forhold og råderum.
Målsætninger:
At kirken og den kristne tro skal spille en rolle i folks hverdag
· At understøtte virkelyst og mangfoldighed – moralsk og økonomisk – hos præster, personale og menighedsråd (MR), ift. hvordan vi når ud til flere mennesker med det gode budskab.
· At give værktøjer til at føre den gode idé ud i livet.
· At understøtte en evalueringskultur, så kirkernes tilbud – gudstjenester, kirkelige handlinger og aktiviteter – stadigt bliver bedre mht. kvalitet, formidling, PR og fremmøde. 
At lave bedst muligt og mest muligt kirke for pengene
· At understøtte MR’s arbejde med at prioritere deres økonomiske og personalemæssige ressourcer og med at sætte sig selv mål og nå dem.
· At årsregnskaber og årsbudgetter er transparente og afspejler sammenhæng mellem økonomi og ressourceudnyttelse.
At fremme grøn omstilling
· At fremme den grønne omstilling i overensstemmelse med folkekirkens nationale mål.
· At fremme bæredygtige løsninger for anlæg, vedligehold og indkøb.
Ved ansøgninger om anlægsmidler og til Reserven skal skemaet med bæredygtighedskrav til byggearbejder udfyldes og vedlægges ansøgningen. 
For så vidt angår ansøgninger om anlægsmidler skal felt 5.1 i ansøgningsskemaet (Miljømæssige overvejelser i relation til den grønne omstilling) ligeledes være udfyldt (Vedtaget af PU d. 12/5-25).

At fremme fællesskabet menighederne imellem
· At udbygge menighedernes og de forskellige faggruppers kendskab til og forståelse for hinanden.
· At understøtte den gode fortælling om kirkeligt liv og vækst i Bispebjerg-Brønshøj Provsti.
At alle kirker i Provstiet skal være gode arbejdspladser
· At være i en løbende dialog med præster, personale og MR for at hjælpe til afdækning af udfordringer og problemer, og for at hjælpe til løsning af disse.
· At have fokus på trivsel, samarbejde og godt arbejdsmiljø i sognene.
Roller og ansvar
Provstiudvalgets opgaver og samarbejde med MR
Der henvises til PU’s PIXI, der uddyber regler og rammer for PU’s opgaver og samarbejdet mellem PU og MR. 
Fællesmøde i Provstiet
PU tilstræber at afholde et temamøde for alle MR-medlemmer inkl. præster hvert andet år i april/maj.
Det Kirkelige Budgetudvalg for provstier i Københavns Kommune (BU)
Provst og PU-formand er fødte medlemmer af BU.
Hvert fjerde år efter valg til PU vælges yderligere 1 repræsentant til BU.
Hvis den valgte repræsentant træder ud før tid, vælger PU en ny.
Der vælges ingen suppleant, idet PU kun har én stemme i BU.
I tilfælde af uenighed blandt de tre, er det flertallet, der bestemmer. 
I tilfælde af tre divergerende holdninger, vejer PU-formandens holdning tungest. 
Provstiudvalgsmøder
Dagsorden & referat:
Dagsorden udsendes torsdag ugen før PU-mødet.
Dagsorden med bilag sendes til PU pr. mail.
Dagsorden uden bilag sendes til alle MR og gøres tilgængelig på Provsti.dk.
Bilag til åbne punkter udleveres ved forespørgsel om aktindsigt.
Referat udsendes til PU og alle MR snarest muligt efter mødet og gøres desuden tilgængeligt på Provsti.dk.
Dagsordenspunkter og materiale til Provstiudvalgets behandling
Materiale, der ønskes behandlet af PU, skal være Provstiet i hænde 10 hverdage før PU-mødet. Materiale, der modtages herefter, behandles kun på førstkommende møde, hvis formandskabet prioriterer det, og PU efterfølgende godkender optagelsen af det nye dagsordenspunkt. 
Provstiudvalgsmøder
På PU-møderne er valg af ordstyrer det første punkt på dagsordenen.
Principbeslutninger og målsætninger
Det nyvalgte PU skal fastsætte et møde, hvor principbeslutninger og målsætninger drøftes. Dette bør være indenfor et halvt år efter valg til PU.
Inhabilitet
Partsinhabilitet: En repræsentant fra et sogn, hvorom der er sagsbehandling, skal altid forlade mødet, mens sagen drøftes og beslutningen tages. Vedkommende kan indledningsvis supplere med relevante oplysninger. For yderligere information se Stiftsjura.dk
Honorar og diæter
Det årlige honorar til PU’s formand er kr. 20.000, medmindre vedkommende frabeder sig det.
Diæter til PU- og BU-medlemmer udbetales løbende i umiddelbar forlængelse af møderne.
Økonomi
Anlæg, ligningsmidler og budgetmodel
PU fastsætter ligningen for sognenes kirkekasser.
Den nye budgetmodel, vedtaget den 12. maj 2025, gælder de næste fire år.
PU prioriterer anlægsønsker efter nødvendighed, bæredygtighed og helhedsplaner. Den nedre beløbsgrænse for anlægsbevillinger er 100.000 kr. inkl. moms. Mindre arbejder finansieres af kirkekassens egne driftsmidler.
PU kan godkende, at bevilgede anlægsmidler helt eller delvist konverteres til et andet anlæg- eller byggeprojekt. Ansøgninger om konvertering af anlægsmidler sker ved brug af Provstiets ansøgningsskema, som findes på Provsti.dk.
Prioritering af Reserven
Medmindre andet vedtages på Budgetsamrådet, tilbageholdes 5% af ligningsmidlerne til Reserven. Reserven, der administreres af PU, er til akutte, uforudsete udgifter, der ikke dækkes af forsikringen. 
Sekundært kan der ansøges om midler fra Reserven til formål, der bidrager til kirkelig udvikling.
Minimumsbeløbet for ansøgninger til Reserven er 15.000 kr. inkl. moms, bortset fra ansøgninger, der vedrører hårde hvidevarer.
Faste bevillinger fra Reserven
Der bevilges op til 50.000 kr. inkl. moms til møblering af nyt præstekontor samt midler til istandsættelse af embedsbolig ved ny besættelse af embede.
Dette gælder også for embedsboliger, der er med i VEBO-samarbejdet, hvor MR efter aftale med provstiarkitekten kan fremsende ansøgning til Reserven til PU’s behandling.
Endvidere bevilges altid reservemidler ved nedbrud af hårde hvidevarer i embedsboliger, dog maksimalt følgende beløb:
• Køleskab 7.500 kr. inkl. moms
• Køl/frys 7.500 kr. inkl. moms 
• Fryseskab 7.500 kr. inkl. moms
• Vaskemaskine 7.500 kr. inkl. moms
• Opvaskemaskine 7.500 kr. inkl. moms
• Tørretumbler 7.500 kr. inkl. moms
• Komfur 7.500 kr. inkl. moms
• Emhætte 7.500 kr. inkl. moms
Priserne er inkl. montering. 
Dette gælder også for embedsboliger, der er med i VEBO-samarbejdet, hvor MR efter aftale med provstiarkitekten kan fremsende ansøgning til Reserven til PU’s behandling.
PU vægter, at der bliver købt hvidevarer med godt energimærke.
Den faste bevilling omfatter også udgift til reparation af hårde hvidevarer.
Prioritering af PUK-midler
· Præsters efteruddannelse.
· Fællesskab på tværs af Provstiets sogne.
· Psykisk arbejdsmiljø: Sognene har mulighed for at søge støtte fra PUK-kassen til tiltag, der vedrører arbejdsmiljø til præster eller personalegruppen inkl. præster.
· God forvaltning, fx ekstrarevision, afholdelse af teknisk budgetsamråd mv.
· Understøtte gode idéer hos MR og præster vedr. kurser/temadage, konsulentbistand mv.
· Ansøgninger fra præster behandles løbende af provsten, som har beslutningskompetence indenfor PUK-budgettets økonomiske ramme. Provsten orienterer PU herom, enten på førstkommende PU-møde eller ved gennemgang af PUK-kvartalsrapporter.

